Instalat deja la Rapid București, Neil Lennon pregătește schimbări în staff-ul giuleștenilor pentru sezonul următor din SuperLiga. Robert Niță are informații de ultimă oră despre planurile tehnicianului din Scoția și mutările din Giulești.
Neil Lennon și-a luat secund cu ștaif la Rapid București, iar Iain Brunskill a fost deja prezentat oficial de giuleșteni. Robert Niță a spus la FANATIK SUPERLIGA că Bogdan Lobonț va rămâne antrenor secund în Giulești.
Robert Niță a dezvăluit și ce planuri are Neil Lennon în legătură cu staff-ul pe care îl va avea la Rapid București. Fostul giuleștean a mai spus că Victor Angelescu și Dan Șucu sunt în căutarea unui om în conducerea clubului.
„A fost prezentat antrenorul secund al domnului Neil Lennon, un om care a lucrat în academii importante în Anglia. Are experiență, tânăr, cu dorință de muncă și sperăm să se adapteze la realitatea fotbalului românesc împreună cu domnul Lennon.
Încă se lucrează la definitivarea staff-ului tehnic, Bogdan Lobonț este bătăi în cuie ca antrenor secund. Va ține legătura cu Centrul de Copii și Juniori. S-a reziliat cu Toader, antrenor de portari, nu am văzut încă un comunicat despre situația lui Adi Iencsi.
Domnul Lennon are în echipa sa un antrenor secund, un analist video. Lobonț are sarcina de a prezenta adversarii și ce se mai întâmplă din campionatul României, pentru că domnul Lennon nu este încă pus la punct cu toate detaliile astea”, a spus Niță.
„Se mai încearcă întărirea părții tehnice a clubului odată cu terminarea contractului cu președintele Daniel Niculae. Sandu este directorul sportiv al echipei și lângă Sandu se dorește să fie adus un fel de consultant.
Se dorește un om cu licență de antrenor, cu o expertiză foarte bună pentru a fi legătura dintre partea tehnică și patronat. Probabil că nu va avea titulatura de președinte, ci un manager tehnic ca în Anglia.
Domnul Angelescu este acționar minoritar și va rămâne în continuare. Trebuie să fie un om de legătură, trebuie să fie un om de fotbal în poziția asta. Dacă are licența PRO și trecut rapidist este idealul. Iencsi vrea să antreneze și a fost antrenor principal pe la Divizia C, Divizia B.
Adi își dorește să antreneze, este un mare rapidist, a câștigat trofee ca jucător, dar vrea să antreneze”, a declarat Robert Niță la FANATIK SUPERLIGA, show în direct pe site-ul FANATIK.RO, de la ora 10:30, în fiecare zi de luni, marți și vineri.